CELEX: 62018TN0576
Language: et
Date: 2018-09-25 00:00:00
Title: Kohtuasi T-576/18: 25. septembril 2018 esitatud hagi – Crédit agricole versus EKP

3.12.2018   
            
            
               ET
            
            
               Euroopa Liidu Teataja
            
            
               C 436/55
            
         
      25. septembril 2018 esitatud hagi – Crédit agricole versus EKP
      (Kohtuasi T-576/18)
      (2018/C 436/78)
      Kohtumenetluse keel: prantsuse
      
         Pooled
      
      
         Hageja: Crédit agricole SA (Montrouge, Prantsusmaa) (esindajad: advokaadid A. Champsaur ja A. Delors)
      
         Kostja: Euroopa Keskpank
      
         Nõuded
      
      Hageja palub Üldkohtul:
      
                  —
               
               
                  tühistada ELTL artiklite 256 ja 263 alusel Euroopa Keskpanga 16. juuli 2018. aasta otsus ECB-SSM-2018-FRCAG-75;
               
            
                  —
               
               
                  mõista kõik kohtukulud välja EKP-lt.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide, et Euroopa Keskpanga (EKP) 16. juuli 2018. aasta otsuses, millega hagejale määrati halduskaristus Euroopa Parlamendi ja nõukogu 26. juuni 2013. aasta määruse (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT 2013, L 176, lk 1) (edaspidi „vaidlustatud otsus“) artikli 26 lõikes 3 ette nähtud põhiomavahendite nõude vältava rikkumise eest, on võimu kuritarvitatud. Selle kohta esitab hageja järgmised argumendid:
                  
                              —
                           
                           
                              eelkõige väidab ta, et EKP on rikkunud õigusnormi määruse (EL) nr 575/2013 artikli 26 lõike 3 tõlgendamisel, sest see säte ei kehtesta asutustele kohustust saada EKP-lt eelnevat nõusolekut selleks, et klassifitseerida lihtaktsiad kapitali esimese taseme põhiomavahenditeks.
                           
                        
                              —
                           
                           
                              teise võimalusena, kui Üldkohtus otsustab, et lihtaktsiate klassifitseerimine kapitali esimese taseme põhiomavahenditeks ilma EKP eelneva nõusolekuta on käsitatav määruse (EL) nr 575/2013 artikli 26 lõike 3 rikkumisena, ei ole hageja tema enda hinnangul selle sätte kohaldamisel toime pannud rikkumist tahtlikult või ettevaatamatuse tõttu, ja lisaks rikub vaidlustatud otsus õiguskindluse põhimõtet.
                           
                        
                              —
                           
                           
                              kolmanda võimalusena, kui Üldkohtus peaks otsustama, et rikkumine on tuvastatav ja hagejale võis määrata karistuse, siis on hageja hinnangul vaidlustatud otsuses rikutud proportsionaalsuse põhimõtet väidetavalt toime pandud rikkumise raskuse ja hageja koostöö aspektist.
                           
                        
            
                  2.
               
               
                  Teine väide, et EKP on rikkunud hageja peamisi menetlusõigusi, kuna ta põhjendas otsust alustel, mille kohta hagejale ei antud võimalust oma vastuväiteid esitada.